Nazik al-Malaika

Nazik al-Malaika (en ), nada en Bagdad o 23 de agosto de 1923 e finada no Cairo o 20 de xuño de 2007, foi unha poeta iraquí, considerada unha das máis importantes e influentes escritoras árabes do século XX. É recoñecida como a primeira poeta árabe en empregar o verso libre.

 Traxectoria 
Nazik al-Malaika naceu en Bagdad nunha familia acomodada e liberal, vinculada ao mundo literario. A súa nai era tamén poeta, e o seu pai, profesor de gramática. Ambos inculcáronlle o apego polo uso correcto da lingua árabe. Estudou na Facultade de Pedagoxía da Escola Superior para a Formación do Profesorado de Bagdad. En 1944, escribiu unha tese sobre as diferentes correntes do estudo da gramática. Ao tempo, adquiriu unha formación moderna e avanzada, estudando inglés no Colexio Británico e música árabe e interpretación no Instituto de Belas Artes. Unha das súas lembranzas de nova eran as tardes que pasou sentada no xardín tocando o laúde e cantando cancións de Umm Kulthum e Mohammed Abd el-Wahab.

Dez anos máis tarde, obtivo unha bolsa para estudar Crítica Literaria na Universidade de Princeton e graduarse en Literatura comparada na Universidade de Wisconsin. En 1958, coa caída da dinastía haxemita e a proclamación da República de Iraq, al-Malaika exiliouse en Beirut, fuxindo do ambiente ditatorial.

Na década dos 60 coa chegada ao poder do Partido Baaz e un ambiente social máis positivo, regresa ao seu país para contribuír, xunto co seu esposo, na fundación da Universidade de Basora. Durante dúas décadas, entre 1970 e 1990, foi profesora de Literatura na Universidade de Kuwait. Porén, tras a invasión de Saddam Hussein regresou a Bagdad. Despois da guerra do golfo, instalouse de maneira definitiva no Cairo, até o seu pasamento en xuño de 2007.

 Cronoloxía 
Pola súa traxectoria persoal e polas circunstancias sociais, a súa obra pode dividirse en tres etapas:

 De 1947 a 1957 
Publica as súas tres primeiras escolmas, nas que xa se desvía das formas clásicas. O núcleo principal destas obras é a individualidade, a paixón intimista pola natureza, a poesía e mais a morte. Son composicións de gran vitalidade espiritual e lírica. Entre as máis atrevidas e novas, están A amante da noite (1947) e Achas e cinzas (1949). En 1957, saíu do prelo O interior da onda.

En 1953, escribiu un ensaio sobre a situación das mulleres na sociedade árabe: A muller entre dous extremos, a pasividade e a ética.

 De 1958 a 1978 
Na sociedade iraquí, son uns anos de progreso social, con esperanzas e decepcións. A poesía de al-Malaika indaga nunha realidade na que caben tanto o idealismo e a transformación como a confusión e a dor do individuo. Trátase da súa época máis optimista.

No seu prólogo a Árbore da lúa (1968) fai balance da súa traxectoria poética, e inclúe poemas de contido nacionalista e de reafirmación da identidade. Tamén publica O drama da vida e a canción do home (1974).

 De 1978 a 2007 
Neste período produciuse un definitivo recollemento interior e unha recuperación das estruturas poéticas tradicionais, con obras de contido filosófico e relixioso. Co ascenso ao poder de Saddam Hussein, a poeta exíliase no Cairo. Entre as súas publicacións, destacan Para a oración e a revolución (1979) e O mar cambia de cores (1999).

Así mesmo, escribiu diversos ensaios e conferencias nos que promoveu as vantaxes do verso libre.

 Características da súa obra 
O conxunto da obra de al-Malaika é un reflexo da historia recente de Iraq, enmarcada polo idealismo, a esperanza, a decepción e mais o exilio. Entre os seus trazos esenciais, destacan a introdución do verso libre e os elementos distintivos da poesía romántica e modernista.

Porén, a produción de al-Malaika non supón unha renuncia á versificación clásica. Ao contrario, sen abandonar os esquemas tradicionais, experimenta con este novo recurso. Segundo a poeta, o verso libre non debe entenderse como unha despreocupación pola musicalidade, que constitúe unha condición básica do verso. Así, insistiu no emprego do pe rimado. Nas súas palabras:

 Notas 

 Véxase tamén 
 Bibliografía 





Categoría:Nados en Bagdad
Categoría:Nados en 1923
Categoría:Finados en 2007
Categoría:Poetas de Iraq
Categoría:Escritores en lingua árabe